Diktaattori Kim Jong-un ja kansainväliset asiantuntijat ovat kerrankin samaa mieltä Pohjois-Korean tuoreista ohjuskokeista – kuvaavat niitä sanoilla ”ennennäkemätön” ja ”täydellinen”

Pohjois-Korea teki viikon sisään kaksi onnistunutta ohjuskoetta. Asiantuntijat ovat seuranneet onnistuneita kokeita huolestuneina: niitä pidetään merkkinä maan ydinaseohjelman etenemisestä.

Peking

Onko Pohjois-Korea lähestymässä tavoitettaan – eli onko maa saamassa valmiiksi mannertenvälisen ballistisen ohjuksen, jolla voisi iskeä Yhdysvaltoihin asti?

Ainakin Pohjois-Korean hallitsijan Kim Jong-unin mukaan tavoite lähenee. Kim Jong-unin kerrotaan valvoneen sunnuntaista ohjuskoetta ja sanoneen, että ”se on täydellinen”, kertoo Pohjois-Korean paikallinen media KCNA. Valtiollisen uutistoimiston mukaan ase on nyt valmiina sotilastoimintaan ja massatuotantoon.